২০১৩ সালের ২৩ অগস্ট কামদুনি মামলার বিচারপর্ব শুরু হয়েছিল। গণধর্ষণ, খুন, অপহরণ, ষড়যন্ত্র-সহ একাধিক ধারায় বিচারপ্রক্রিয়া চলছিল ন’জন অভিযুক্তের বিরুদ্ধে। বিচারপ্রক্রিয়ার মাঝে এক অভিযুক্তের মৃত্যু হওয়ায় তাকে মামলা থেকে অব্যাহতি দেওয়া হয়েছে। শুনানির শেষদিনে আট অভিযুক্তকেই আদালতে হাজির করানো হয়েছিল। প্রসঙ্গত, চলতি মাসের ১০ ডিসেম্বর এই আদালতেই পার্ক স্ট্রিট গণধর্ষণ-কাণ্ডের রায় ঘোষণা হয়। ১০ বছরের সশ্রম কারাদণ্ডে দণ্ডিত করা হয় তিন অভিযুক্তকে।
কামদুনি মামলার সরকারি আইনজীবী অনিন্দ্য রাউত এদিন বলেন, ‘‘এই মামলায় দোষী সাব্যস্ত হলে ফাঁসি অথবা যাবজ্জীবন কারাদণ্ড (যা কমপক্ষে ২০ বছর) হতে পারে। রাজ্যের তরফ থেকে অভিযুক্তদের সর্বোচ্চ সাজা ফাঁসির পক্ষেই সওয়াল করা হবে।’’ অন্যদিকে, অভিযুক্তদের আইনজীবী ফিরোজ এদেলজি বলেন, ‘‘রাজ্য কারও বিরুদ্ধেই প্রত্যক্ষ প্রমাণ হাজির করতে পারেনি। ওই ছাত্রী খুন হয়েছিলেন এটা ঠিক। কিন্তু সেই ঘটনার সঙ্গে এই অভিযুক্তদের কোনও সম্পর্ক নেই।’’
২০১৩ সালের ৭ জুন পরীক্ষা দিয়ে বাড়ি ফেরার পথে অপহৃত হন উত্তর ২৪ পরগনার কামদুনির দ্বিতীয় বর্ষের এক ছাত্রী। পরদিন বারাসতের আটবিঘে ভেড়ি এলাকা থেকে তাঁর ক্ষতবিক্ষত মৃতদেহ উদ্ধার হয়। ওই ছাত্রীকে গণধর্ষণ এবং প্রমাণ লোপাটের উদ্দেশ্যে খুনের মামলা রুজু করে তদন্ত শুরু করে পুলিশ। পরে ওই ঘটনার তদন্তভার নেয় সিআইডি। অভিযুক্ত ন’জনের মধ্যে আটজনকে ঘটনার পরেই গ্রেফতার করে তদন্তকারী সংস্থা। পরবর্তী সময়ে ধরা পড়ে মূল অভিযুক্ত রফিকুল ইসলাম ওরফে মহম্মদ রফিক। কামদুনির ঘটনাকে কেন্দ্র করে রাজ্য জুড়ে আন্দোলন শুরু হয়। মুখ্যমন্ত্রী মমতা বন্দ্যোপাধ্যায়কে গ্রামে আসতে হবে— এই দাবি তুলে মৃতদেহ আটকে রাখেন স্থানীয় বাসিন্দারা। তবে মুখ্যমন্ত্রী গ্রামে যান ঘটনার ১০ দিন পরে, ১৭ জুন। সিআইডি ১৫ দিনের মধ্যে চার্জশিট দাখিল করবে এবং এক মাসের মধ্যে বিচারপ্রক্রিয়া শেষ করার চেষ্টা করা হবে বলে প্রতিশ্রুতি দিয়ে এসেছিলেন তিনি। যদিও তদন্তের শেষে গত ২৮ জুন বারাসত আদালতে প্রথম চার্জশিট দাখিল করে সিআইডি। পরে আরও একটি চার্জশিট দাখিল করে তারা।
ঘটনার প্রেক্ষিতে বারাসত আদালতে অভিযুক্তদের পক্ষে কোনও আইনজীবী মামলায় উপস্থিত হতে রাজি হননি। অভিযুক্তদের আবেদনের ভিত্তিতে কলকাতা হাইকোর্ট এই মামলা বারাসত থেকে ব্যাঙ্কশাল আদালতে স্থানান্তরিত করে। ২০১৩ সালের ২৩ অগস্ট বিচারক সঞ্চিতা সরকারের এজলাসে মামলার শুনানি শুরু হয়। এই মামলায় মোট সাক্ষী ছিলেন ৩১ জন। চার্জ গঠন প্রক্রিয়া শেষে ১৮ সেপ্টেম্বর শুরু হয় সাক্ষ্যগ্রহণ পর্ব।